A nestihol prejsť týždeň a všetky dohady sa potvrdili. Umelkyňa z dua Twiins viac o desať rokov mladšieho priateľa s exotickým zjavom netají. Dvojica si spolu vyrazila na semifinále tanečnej horúčky, kde sa jeden od druhého neodlepili. Novému Času sa nový párik šoubiznisu podarilo nafotiť ruka v ruke, ako nočnou hodinou smerovali v dobrej nálade z bratislavskej Incheby do jedného z petržalských bytov.
Potvrdilo sa to, o čom sa šepkalo! Speváčka Daniela Nízlová po takmer dvoch rokoch samoty lieta v oblakoch a tvorí pár s Victorom Ibarom. Semifinále Let's Dance si prišla užiť s mladým hercom a mali k sebe veľmi blízko od prvého do posledného momentu večera. Fotografom Nového Času sa podarilo párik zachytiť pri odchode zo šou a ani vtedy sa od seba neodlepili. Zaľúbenci nastúpili do taxíka a odfrčali do jedného z petržalských bytov, kde sa ich nevedel dočkať ich dobrý priateľ.
Ten ich privítal vo veľkom štýle. O zábavu mali naozaj postarané. Zatiaľ čo im kamarát nevedel otvoriť dvere bytovky, zaľúbenci si krátili čas tancom priamo pod holým nebom. Zakrátko sa však ich hostiteľ, do ktorého bytu sa pozvali, vynašiel, a z balkóna im hodil kľúče od bytu, ktoré vložil do klobúka, a noc z nedele na pondelok mohla pokračovať až do bieleho rána.